EELNÕU

19.12.2024

**Kliimakindla majanduse seadus**

**1. peatükk**

**Üldsätted**

**§ 1. Seaduse reguleerimisala ja eesmärk**

(2) Käesoleva seaduse eesmärk on panustada kliimamuutuste leevendamisse ja kliimamuutustega kohanemisse, aidates kaasa kliimamuutustele vastupanuvõimelisema ühiskonna kujunemisele, suurendades majandus- ja ettevõtluskeskkonna kliimakindlust ning luues eeldused puhta majanduse kasvuks.

(1) Käesoleva seadusega sätestatakse põhimõtted ja eesmärgid kliimamuutuste leevendamiseks ja kliimamuutustega kohanemiseks, kliimapoliitika elluviimisega seotud kohustused riigiasutustele ja kohaliku omavalitsuse üksustele, kliimamuutuste negatiivset mõju vähendavad ja majanduse konkurentsivõimet soodustavad meetmed, eesmärkide täitmise seire ja aruandluse nõuded ning juhtimisstruktuur eesmärkide ja kohustuste täitmise tagamiseks.

**§ 3. Kasvuhoonegaasid**

Kasvuhoonegaasid käesoleva seaduse tähenduses on süsinikdioksiid (CO2), metaan (CH4), dilämmastikoksiid (N2O), väävelheksafluoriid (SF6), lämmastiktrifluoriid (NF3), fluorosüsivesinikud (HFCd) ja perfluorosüsivesinikud (PFCd).

**§ 4. Süsinikdioksiidi ekvivalent**

Süsinikdioksiidi ekvivalent on ühik, millega väljendatakse kasvuhoonegaaside kogust, mis on ümber arvutatud süsinikdioksiidi koguseks, kasutades globaalse soojendamise potentsiaali, mis on sätestatud komisjoni delegeeritud määruse (EL) 2020/1044,millega täiendatakse Euroopa Parlamendi ja nõukogu määrust (EL) 2018/1999 seoses globaalse soojendamise potentsiaali väärtuste ja inventuurisuuniste ning liidu inventuurisüsteemiga ja tunnistatakse kehtetuks komisjoni delegeeritud määrus (EL) nr 666/2014, lisas.

**§ 5. Globaalse soojendamise potentsiaal**

Globaalse soojendamise potentsiaal on kasvuhoonegaasi mõju kliima soojenemisele võrreldes süsinikdioksiidi põhjustatud mõjuga, mis on välja arvutatud ühe kilogrammi kasvuhoonegaasi globaalse soojendamise potentsiaali ja ühe kilogrammi CO2 globaalse soojendamise potentsiaali suhtena 100 aasta kohta.

**§ 6. Kasvuhoonegaaside heitkogus**

Kasvuhoonegaaside heitkogus käesoleva seaduse tähenduses on riigisiseselt tekkivate kasvuhoonegaaside heide atmosfääri väljendatuna süsinikdioksiidi ekvivalendina.

**§ 7. Kliimamuutuste leevendamine**

Kliimamuutuste leevendamine on meetmete võtmine kasvuhoonegaaside heite vähendamiseks või vältimiseks ning süsiniku sidumise suurendamiseks.

**§ 8. Kliimamuutustega kohanemine**

Kliimamuutustega kohanemine on meetmete võtmine kliima muutumisega kaasnevate riskide maandamiseks, et tagada ühiskonna ning ökosüsteemide vastupanuvõime ja heaolu.

**§ 9. Kliimaneutraalsus**

Kliimaneutraalsus on kasvuhoonegaaside heite ja sidumise vaheline tasakaal, mille tulemusena kasvuhoonegaaside heide ei ületa sidumist.

**§ 10. CO2 neutraalsus**

CO2 neutraalsus on süsinikdioksiidi heite ja sidumise vaheline arvestuslik tasakaal, mille tulemusena süsinikdioksiidi heide ei ületa selle sidumist. CO2 neutraalsus ei arvesta teisi kasvuhoonegaase.

**§ 11. Kliimakindlus**

Kliimakindlus on valmisolek, vastupanu- ja reageerimisvõime võimalikele lühi- ja pikaajalistele kliimamõjudele ning võime nende mõjudega kohaneda viisil, mis on kooskõlas kliimaneutraalsuse eesmärgiga ning energiatõhususe suurendamise põhimõttega.

**§ 12. Kasvuhoonegaaside sidumine**

Kasvuhoonegaaside sidumine on nende looduslik või tehnoloogiline eemaldamine atmosfäärist või heidet põhjustavate tegevuste käigus eralduvate kasvuhoonegaaside püsiv eemaldamine enne atmosfääri sattumist.

**2. peatükk**

**Põhimõtted**

**§ 13. Põlvkondadevahelise õigluse põhimõte**

Kliimamuutusi tuleb leevendada ja nendega kohaneda viisil, mis tagab, et iga põlvkond kannab vastutust kasvuhoonegaaside heite vähendamise ja kliimamuutuste tagajärgedega kohanemise eest õiglaselt, tulevastele põlvkondadele ülemäärast koormat asetamata.

**§ 14. Õiglase ülemineku põhimõte**

Käesoleva seaduse 3. peatükis sätestatud kliimamuutuste leevendamise ja kliimamuutustega kohanemise eesmärgid (edaspidi *kliimaeesmärgid*) saavutatakse õiglaselt ja kaasavalt, arvestades sotsiaalset, majanduslikku ja keskkonnamõju, nii et ka haavatavatel ühiskonnarühmadel, sektoritel ja ettevõtjatel oleks võimalik kohandada oma tegevust kliimaeesmärkide järgi.

**§ 15. Teaduspõhisus**

Kliimaeesmärkide seadmisel ja nende saavutamiseks vajalike meetmete kavandamisel ja rakendamisel kasutatakse parimat kättesaadavat teaduslikku teadmist.

**§ 16. Teiste keskkonnaeesmärkidega kooskõla hoidmise põhimõte**

Kliimaeesmärkide seadmisel ning nende saavutamiseks vajalike meetmete kavandamisel ja rakendamisel välditakse teiste keskkonnaeesmärkide, sealhulgas elurikkuse eesmärkide kahjustamist, ning alternatiivsetest meetmetest eelistatakse erinevate keskkonnaeesmärkide kooskõla pakkuvaid lahendusi.

**§ 17. Konkurentsivõimelise ettevõtluskeskkonna soodustamine**

Kliimaeesmärkide saavutamisel soodustatakse kliimakindlat ja vähese süsiniku heitega majandust viisil, mis ei kahjusta ettevõtluskeskkonna konkurentsivõimet.

**§ 18. Kliimaeesmärke toetavate tehnoloogiate valiku põhimõte**

Kliimaeesmärkide saavutamiseks eelistatakse tehnoloogiate valikul võimalikult efektiivseid, ressursside säästlikku kasutamist võimaldavaid ning võimalikult väikese keskkonnamõjuga, sealhulgas võimalikult vähese kasvuhoonegaaside heitega tehnoloogiaid.

**§ 19. Kasvuhoonegaaside heite vähendamist toetavate tehnoloogiate katsetamise ja kasutuselevõtu soosimine**

Soositakse kasvuhoonegaaside heite vähendamist toetavate tehnoloogiate katsetamist ja kasutuselevõttu, mis loob võimalused kiirendada sellise tehnoloogia kasutuselevõttu suuremas ulatuses.

**§ 20. Kasvuhoonegaaside ülekandumise vältimise põhimõte**

Strateegiliselt oluliste toodete või teenuste, sealhulgas toidu varustuskindluse tagamisel välditakse kasvuhoonegaaside heite ülekandumist ehk kasvuhoonegaaside leket kolmandatesse riikidesse.

**§ 21. Ringmajanduse põhimõte**

Ressursse kasutatakse viisil, mis vähendab miinimumini esmase toorme kasutust ja jäätmeteket, eelistades kohalikku ja taastuvat teisest tooret, mis tagab toodete ja ehitiste pikaajalise kasutamise.

**§ 22. Energiatõhususe suurendamine**

Kliimaneutraalsuse eesmärgi saavutamiseks suurendatakse energiatõhusust kõikides energiaahela etappides alates energiatootmisest ja selle edastamisest kuni lõpptarbimiseni.

**§ 23. Ressursside väärindamine**

Ressursside väärindamist ja ringset kasutust mitmekesistatakse ja tõhustatakse ühiskonnale võimalikult suurt väärtust looval ja säästlikul viisil ning eelistatakse võimaluse korral Eesti loodusvarade ja Eestis toodetud toorme väärindamist ning teisese toorme kasutamist Eestis.

**§ 24. Süsinikuvaru hoidmist ja loodusesse kasvuhoonegaaside sidumist soodustavate tegevuste ja praktikate eelistamine**

Tegevuste ja meetmete valikul eelistatakse looduslikke lahendusi, mis vähendavad kasvuhoonegaaside heidet, suurendavad süsiniku sidumist ja talletamist või parandavad vastupanu kliimamuutuste tagajärgedele.

**§ 25. Kestliku ruumilise arengu põhimõte**

(1) Ruumilise arengu suunamisel tagatakse kliimaeesmärke, inimese heaolu ning ökosüsteemide säilimist ja toimimist toetav areng asulate kompaktsete alade tihendamise, valglinnastumise vältimise, asulasüdamete mitmekesistamise, linnaregioonide tervikliku käsitlemise, ligipääsetavuse tagamise ja ühistranspordikeskse planeerimise kaudu, arvestades, et kestlik ruumiline areng põhineb kvaliteetse ruumi põhimõtetel.

(2) Kvaliteetse ruumi põhimõtted näevad ette, et loodav keskkond on kliima- ja keskkonnasäästlik, funktsionaalne, sealhulgas ligipääsetav, majanduslikku väärtust lisav, mitmekesisust soodustav, asukoha eripära ja konteksti arvestav, esteetiliselt sobiv ning loodud kaasavalt.

(3) Valglinnastumine on väikese asustustiheduse ja hajusa hoonestusega ala laienemine asula selgelt piiritletavast kompaktse asustusega alast väljapoole.

**§ 26. Kestliku ehitatud keskkonna põhimõte**

Ehitamisel kasutatakse ehituslahendusi ja -materjale, mis on keskkonnasäästlikud ja järgivad ringmajanduse põhimõtteid, tagavad energiatõhususe ning aitavad säilitada kohalikke ehitustraditsioone ja ajaloolist pärandit. Elukeskkonna arendamisel eelistatakse olemasolevate hoonete renoveerimist ja ajakohastamist ning kultuuripärandi kasutuses hoidmist.

**3. peatükk**

**Kliimaeesmärgid**

**§ 27. Riigi kasvuhoonegaaside heitkogus ja selle vähendamise eesmärgid**

(1) Riigi kasvuhoonegaaside heitkogus arvutatakse käesoleva seaduse §-des 28–34 nimetatud kasvuhoonegaaside heitkoguste põhjal.

(2) Riigi kasvuhoonegaaside heitkoguse vähendamise eesmärgid võrreldes 2022. aasta heitkogusega on järgmised:

1) 2030. aastaks ei ületa kasvuhoonegaaside heitkogused 2022. aasta taset;

2) heitkogust vähendatakse 2035. aastaks 29%;

3) heitkogust vähendatakse 2040. aastaks 57%;

4) 2050. aastaks saavutatakse kliimaneutraalsus, eelkõige kasvuhoonegaaside heitkogust vähendades.

**§ 28. Energeetikasektori kasvuhoonegaaside heitkogus ja selle vähendamise eesmärgid**

(1) Energeetikasektori kasvuhoonegaaside heitkogus koosneb elektri ja soojuse tootmisel ning energiavõrkude käitamisel tekkivatest kasvuhoonegaaside heitkogustest.

(2) Käesoleva paragrahvi lõikes 1 nimetatud heitkogust vähendatakse 2022. aasta heitkogusega võrreldes järgmiselt:

1) 2030. aastaks 37%;

2) 2035. aastaks 45%;

3) 2040. aastaks 84%.

(3) Kliimamuutuste leevendamise eesmärkide saavutamiseks suurendatakse järk-järgult vähese kasvuhoonegaaside heitega ja heiteta energiakandjate osakaalu energiatootmises, et hiljemalt 2040. aasta 31. detsembrist on elektri ja soojuse tootmine CO2 neutraalne.

**§ 29. Transpordisektori kasvuhoonegaaside heitkogus ja selle vähendamise eesmärgid**

(1) Transpordisektori kasvuhoonegaaside heitkogus koosneb riigisisesest lennundusest ja laevandusest, maantee- ja raudteetranspordist, mobiilsetest külmutus- ja kliimaseadmetest ning muudest transpordisektori allikatest pärinevatest kasvuhoonegaaside heitkogustest.

(2) Käesoleva paragrahvi lõikes 1 nimetatud heitkogust vähendatakse 2022. aasta heitkogusega võrreldes järgmiselt:

1) 2030. aastaks 24%;

2) 2035. aastaks 37%;

3) 2040. aastaks 55%.

(3) Vähemalt 50 000 elanikuga asula territooriumil ühistransporditeenuse osutamiseks kasutatakse nullheitega sõidukeid:

1) taksoveo osutamisel alates 2035. aastast;

2) linnaliini bussiveol alates 2040. aastast.

**§ 30. Hoonete sektori kasvuhoonegaaside heitkogus ja selle piiramise eesmärgid**

(1) Hoonete sektori kasvuhoonegaaside heitkogus koosneb kodumajapidamistes, äri- ja avalikes hoonetes, paiksetes kliimaseadmetes ning gaaskustutussüsteemides tekkivatest kasvuhoonegaaside heitkogustest.

(2) Käesoleva paragrahvi lõikes 1 nimetatud heitkoguse piiramise eesmärgid võrreldes 2022. aasta heitkogusega on järgmised:

1) 2030. aastani 2022. aasta heitkogust ei ületata;

2) heitkogust vähendatakse 2035. aastaks 16%;

3) heitkogust vähendatakse 2040. aastaks 37%.

**§ 31. Tööstussektori kasvuhoonegaaside heitkogus ja selle piiramise eesmärgid**

(1) Tööstussektori kasvuhoonegaaside heitkogus koosneb põlevkivitööstusest, muus töötlevas tööstuses ja ehituses tarbitud kütustest, tööstusprotsessidest, külmutusseadmetest ja ressursikasutusest tekkivatest kasvuhoonegaaside heitkogustest.

(2) Tööstussektoris tekkivate kasvuhoonegaaside heitkoguse piiramise eesmärk jagatakse põlevkivitööstusest, muus töötlevas tööstuses ning ehituses tarbitud kütustest, tööstusprotsessidest, külmutusseadmetest ja ressursikasutusest pärineva heite vahel.

(3) Põlevkivitööstusest pärinevate kasvuhoonegaaside heitkoguse piiramise eesmärgid võrreldes 2022. aasta heitkogusega on järgmised:

1) heitkoguse kasv 2030. aastaks ei ületa 40%;

2) heitkoguse kasv 2035. aastaks ei ületa 12%;

3) heitkogust vähendatakse 2040. aastaks 16%.

(4) Käesoleva paragrahvi lõikes 3 nimetamata töötlevas tööstuses ja ehituses tarbitud kütustest, tööstusprotsessidest, külmutusseadmetest ja ressursikasutusest tekkivate kasvuhoonegaaside heitkoguse piiramise eesmärgid võrreldes 2022. aasta heitkogusega on järgmised:

1) heitkoguse kasv 2030. aastaks ei ületa kahekordset 2022. aasta taset;

2) heitkoguse kasv 2035. aastaks ei ületa 62%;

3) heitkoguse kasv 2040. aastaks ei ületa 2022. aasta taset.

**§ 32. Jäätmemajandussektori kasvuhoonegaaside heitkogus ja selle vähendamise eesmärgid**

(1) Jäätmemajandussektori kasvuhoonegaaside heitkogus koosneb jäätmete ladestamisel, kompostimisel, jäätmete põletamisel energia taaskasutuseta ja lahtisel põletamisel tekkivatest kasvuhoonegaaside heitkogustest.

(2) Käesoleva paragrahvi lõikes 1 nimetatud heitkogust vähendatakse 2022. aasta heitkogusega võrreldes järgmiselt:

1) 2030. aastaks 29%;

2) 2035. aastaks 40%;

3) 2040. aastaks 47%.

**§ 33. Põllumajandussektori kasvuhoonegaaside heitkogus ja selle vähendamise eesmärgid**

(1) Põllumajandussektori kasvuhoonegaaside heitkogus koosneb põllumajandusmaal või selle muutmisel, maaharimises ja loomakasvatuses tekkivatest kasvuhoonegaaside heitkogustest ning põllumajanduses kasutatavatest kütustest tekkivatest kasvuhoonegaaside heitkogusest.

(2) Käesoleva paragrahvi lõikes 1 nimetatud heitkogust vähendatakse 2022. aasta heitkogusega võrreldes järgmiselt:

1) 2030. aastaks 14%;

2) 2035. aastaks 17%;

3) 2040. aastaks 18%.

**§ 34. Maakasutussektori kasvuhoonegaaside heitkogus ja selle vähendamise ning kasvuhoonegaaside sidumise eesmärgid**

(1) Maakasutussektori netoheide või netosidumine koosneb metsamaal, puittoodetes, põllumaal, rohumaal, turbatootmisaladel, aiandusturba kasutamisel, asulates ja maakasutuse muutusest muudeks märgaladeks ning muul maal tekkivate kasvuhoonegaaside heite ja sidumise vahest.

(2) Maakasutussektori heitkoguste vähendamise eesmärk aastaks 2030 on saavutada kasvuhoonegaaside heite ja sidumise tasakaal.

(3) Maakasutussektori eesmärk on olla kasvuhoonegaaside netosiduja alates 2035. aastast.

(4) Turbasektori heitkoguste vähendamise eesmärgid võrreldes 2022. aasta heitkogusega on järgmised:

1) heitkogust vähendatakse 2030. aastaks 12%;

2) heitkogust vähendatakse 2040. aastaks 50%;

3) 2050. aastaks saavutatakse kasvuhoonegaaside heite ja sidumise tasakaal.

**§ 35. Kliimamuutustega kohanemise eesmärgid**

(1) Kliimamuutustega kohanemise eesmärk on parandada elanikkonna teadlikkust kliimamuutustest ja kliimariskidest, suurendada ühiskonna, majanduse ja ökosüsteemide vastupanuvõimet ning vähendada haavatavust kliimamuutuste ebasoodsate mõjude suhtes.

(2) Kliimamuutustega kohanemise eesmärgist lähtudes on vaja tagada:

1) majanduse ja taristute toimimine mistahes ilmastikunähtuse avaldumisel nii, et taristust sõltuvad teenused on inimestele kättesaadavad ja ligipääsetavad;

2) inimeste õiguste ja tervise kaitse, pöörates eriti tähelepanu enim haavatavatele inimrühmadele, keda kliimamuutuste negatiivsed mõjud kõige enam ohustavad, sealhulgas ennetades, vähendades või leevendades negatiivset tervisemõju, haigestumust ja suremust, mis on tingitud ebasoodsatest ekstreemsetest ilmastikuoludest ja teistest kliimariskidest, ning kliimamuutustest tulenevat vaesusriski;

3) elanike ning ettevõtete teadlikkuse parandamine kliimamuutustest ja valmisolek võimalike ohtlike tagajärgede ennetamiseks ja vastupanuvõime suurendamiseks;

4) elurikkuse hea seisund, ökosüsteemide kaitse ja taastamine ning looduskeskkonna parem valmisolek kliima muutumisega kaasnevate mõjudega toimetulekuks, aidates muu hulgas kaitse- ja taastamistegevustega kaasa looduslike liikide, elupaikade ning ökosüsteemide kohanemisele ja nende hea seisundi säilitamisele või taastumisele;

5) toidujulgeolek ja toidu isevarustustase ning biomajanduse sektorite jätkusuutlik ja muutuvaid kliimatingimusi arvestav toimimine;

6) tõhus kliimamuutuste pikaajaliste mõjudega arvestamine maakasutuses, põllumajanduses, toidutootmises, veega varustatuses, metsanduses, planeeringutes ning ehituses;

7) looduspõhiste kohanemislahenduste edendamine ja eelistamine, eriti tiheasustusaladel ning põllumajandusmaastikel, et need toetaksid elurikkust, looduse hüvede säilimist ja inimeste heaolu;

8) kultuuripärandi kaitse ja säilimine ning parem valmisolek kliima muutumisega kaasnevate mõjudega toimetulekuks.

(3) Täpsemad kliimamuutustega kohanemise eesmärgid seatakse valdkonna arengukavades ja programmides.

**4. peatükk**

**Avaliku sektori eesmärgid ja kohustused kliimamuutuste leevendamisel ja kliimamuutustega kohanemisel**

**§ 36. Avaliku sektori eesmärgid**

(1) Kliimaneutraalsuse eesmärgi saavutamiseks lõpetab avalik sektor, välja arvatud siseturvalisuse ja riigikaitsega tegelevad ning tervishoiuteenuseid osutavad avaliku sektori asutused, avalik õiguslikud juriidilised isikud ning välisriikides asuvad Välisministeeriumi struktuuriüksused, fossiilkütuste kasutamise alates 2040. aastast.

(2) Avalik sektor käesoleva seaduse tähenduses on:

1) riik või riigiasutus;

2) kohaliku omavalitsuse üksus, kohaliku omavalitsuse asutus või kohaliku omavalitsuse üksuste ühendus;

3) muu avalik-õiguslik juriidiline isik või avalik-õigusliku juriidilise isiku asutus.

(3) Avalik sektor eelistab võimaluse korral olemasoleva hoone renoveerimist või uusehituse planeerimisel arvestab teenusvõrgustiku ja asularuumi kompaktsust.

(4) Täidesaatva riigivõimu asutuste autod on 2035. aastaks kasvuhoonegaaside heitevabad, välja arvatud alarm- ja eriotstarbelised sõidukid.

(5) Kliimaneutraalsuse eesmärgi saavutamiseks ei toeta avalik sektor fossiilkütustel töötavate katelde paigaldamist hoonetesse, välja arvatud need, mis on enne 2025. aastat valitud investeeringute tegemiseks kooskõlas määrusega (EL) 2021/241, määruse (EL) 2021/1058 artikli 7 lõike 1 punkti h alapunkti i kolmanda taandega ning Euroopa Parlamendi ja nõukogu määruse (EL) 2021/2115 artikliga 73.

**§ 37. Kasvuhoonegaaside jalajälje hindamine ja vähendamine**

(1) Täidesaatva riigivõimu asutuste ning riigile kuuluvate äriühingute, mille põhitegevus on ministeeriumite infotehnoloogia haldus ja arendus ning riigi kinnisvara haldus ja arendus, kasvuhoonegaaside jalajälge hinnatakse kord aastas.

(2) Lõikes 1 nimetatud hindamist korraldab Kliimaministeerium, välja arvatud juhul, kui valitsusasutus, hallatav riigiasutus või äriühing avaldab soovi seda ise korraldada.

(3) Kliimaministeerium võib kasvuhoonegaaside jalajälje hindamiseks sõlmida halduskoostöö seaduses sätestatud korras halduslepingu riigi omandis oleva äriühinguga, mille põhitegevus on keskkonnauuringute tegemine.

(4) Käesoleva paragrahvi lõikes 1 nimetatud asutused planeerivad ja rakendavad lõikes 1 sätestatud hindamise alusel kasvuhoonegaaside jalajälje vähendamise meetmeid.

(5) Kasvuhoonegaaside jalajälje hindamise tulemused avalikustatakse asutuse kodulehel, arvestades põhitegevuse kohaste avalikustamise piirangutega.

**§ 38. Avaliku sektori kohustused kliimamuutuste leevendamisel ja kliimamuutustega kohanemisel**

(1) Riigiasutustel ja kohaliku omavalitsuse üksustel on kohustus planeeringute, strateegiliste arengudokumentide ja tegevusplaanide koostamisel ja elluviimisel ning nii palju kui võimalik haldusotsuste tegemisel arvestada käesolevas seaduses sätestatud kliimamuutuste leevendamise ning kliimamuutustega kohanemise põhimõtete ja eesmärkidega ning kliimariskide hinnanguga.

(2) Riigiasutustel ja kohaliku omavalitsuste üksustel on kohustus planeeringute, strateegiliste arengudokumentide ja tegevusplaanide koostamisel ja elluviimisel ning nii palju kui võimalik haldusotsuste tegemisel:

1) tagada kliimakindlus;

2) edendada ja eelistada looduslikke lahendusi, mis toetavad inimeste heaolu ja tervist, looduslikku mitmekesisust, kasvuhoonegaaside sidumist, süsinikuvaru hoidmist, ökosüsteemide hea seisundi säilimist ja toimimist;

3) arendada elukeskkonda, looduse hüvesid ja kliimamuutuste mõjuga kohanemist toetavat rohevõrgustikku;

4) edendada elanikkonna teadlikkust, tagada kliimavaldkonna teadmiste lõimimine iga haridustaseme õppekavasse, sealhulgas elukestvasse õppesse ning suurendada kohalike kogukondade ja ühiskonna valmisolekut kliimariskidega toimetulekuks;

5) maandada ja leevendada ekstreemsetest ilmaoludest ja kliimariskidest tekkivaid ohte, sealhulgas tormi- ja üleujutusriske, ohte veevarudele ning kuumalainete ja põudade mõju;

6) soodustada kestlikke liikumisvalikuid.

**§ 39. Riiklik energia- ja kliimakava**

(1) Riiklik energia- ja kliimakava on Euroopa Parlamendi ja nõukogu (EL) määruse 2018/1999, milles käsitletakse energialiidu ja kliimameetmete juhtimist ning millega muudetakse Euroopa Parlamendi ja nõukogu määrusi (EÜ) nr 663/2009 ja (EÜ) nr 715/2009, Euroopa Parlamendi ja nõukogu direktiive 94/22/EÜ, 98/70/EÜ, 2009/31/EÜ, 2009/73/EÜ, 2010/31/EL, 2012/27/EL ja 2013/30/EL ning nõukogu direktiive 2009/119/EÜ ja (EL) 2015/652 ning tunnistatakse kehtetuks Euroopa Parlamendi ja nõukogu määrus (EL) nr 525/2013 (ELT L 328, 21.12.2018, lk 1–77), artikli 3 lõike 1 kohane kliimameetmete ülevaade, kuhu koondatakse valdkonna arengukavade, programmide ja riigieelarve strateegia energia- ja kliimameetmed.

(2) Riikliku energia- ja kliimakava koostamise algatab ja selle koostamist korraldab Kliimaministeerium.

(3) Riikliku energia- ja kliimakava kinnitab Vabariigi Valitsus.

**§ 40. Kohaliku omavalitsuse energia- ja kliimakava**

(1) Kohaliku omavalitsuse üksus või tema volitusel kohaliku omavalitsuse üksuste liit koostab kohaliku omavalitsuse energia- ja kliimakava, kus on seatud kvantitatiivsed kasvuhoonegaaside heite vähendamise eesmärgid, mis aitavad täita riiklikke kasvuhoonegaaside heite vähendamise eesmärke, ning kliimamuutustega kohanemise eesmärgid koos tegevuskavaga nende eesmärkide saavutamiseks.

(2) Kohaliku omavalitsuse energia- ja kliimakava võib olla eraldi dokument või kohaliku omavalitsuse üksuse arengukava osa.

(3) Kohaliku omavalitsuse energia- ja kliimakava kehtestatakse kohaliku omavalitsuse korraldamise seaduse § 372 lõikes 1 sätestatud korras.

(4) Kohaliku omavalitsuse üksus või kohaliku omavalitsuse üksuste liit uuendab energia- ja kliimakava vähemalt iga viie aasta tagant.

(5) Täpsemad nõuded kohaliku omavalitsuse energia- ja kliimakava sisule kehtestab valdkonna eest vastutav minister määrusega.

**§ 41. Linnaruumi ja looduse lõimimise kava**

(1) Kohaliku omavalitsuse üksus koostab vähemalt 10 000 elanikuga linna kui asustusüksuse kohta linnakeskkonnas kliimamuutustega kohanemiseks käesoleva seaduse § 38 lõike 2 punktides 1, 2 ja 4 nimetatud meetmete võtmiseks eraldi dokumendina või energia- ja kliimakava või muu arengudokumendi osana linnaruumi ja looduse lõimimise kava, milles seatakse muu hulgas rohealade osakaalu eesmärk linnas.

(2) Kohaliku omavalitsuse üksus uuendab linnaruumi ja looduse lõimimise kava vähemalt iga kümne aasta tagant.

(3) Nõuded linnaruumi ja looduse lõimimise kava koostamiseks kehtestab valdkonna eest vastutav minister määrusega.

**§ 42. Kaasamine**

(1) Käesoleva seaduse §-des 39–41 nimetatud kavade koostamisse kaasatakse asjakohased riigiasutused, kohaliku omavalitsuse üksused, valitsusvälised organisatsioonid, ettevõtjate ja mittetulundusühingute ning nende liitude esindajad ning teised huvitatud isikud, lähtudes asjaomase kava sisust.

(2) Kaasamisviisid ja -kanalid valitakse sellised, et kaasamine oleks tõhus ja võimalikult varajane.

**5. peatükk**

**Kliimaeesmärkide elluviimise rahastamine**

**§ 43. Riigi ja kohaliku omavalitsuse üksuse investeeringute kooskõla põhimõtete ja kliimaeesmärkidega**

Riigi ja kohaliku omavalitsuse üksuse investeeringute planeerimisel hinnatakse ja arvestatakse käesolevas seaduses sätestatud põhimõtteid ja eesmärke.

**§ 44. Heitkogustega kauplemise süsteemide lubatud heitkoguse ühikute enampakkumistulude planeerimine ja kasutamine**

(1) Atmosfääriõhu kaitse seaduse §-s 161 sätestatud heitkogustega kauplemise süsteemide lubatud heitkoguse ühikute enampakkumisel saadud tulu kasutatakse kooskõlas Euroopa Parlamendi ja nõukogu direktiiviga (EL) 2023/959 ja atmosfääriõhu kaitse seaduses sätestatud eesmärkidega ning käesolevas seaduses sätestatud eesmärkide ja põhimõtetega.

(2) Atmosfääriõhu kaitse seaduse §-s 161 sätestatud enampakkumisel saadud tulu kasutamise kriteeriumid kehtestab valdkonna eest vastutav minister igal aastal 1. novembriks, lähtudes käesoleva seaduse eesmärkidest.

(3) Atmosfääriõhu kaitse seaduse §-s 161 sätestatud enampakkumisel saadud tulu kasutamise koordineerimiseks ja seiramiseks moodustab valdkonna eest vastutav minister komisjoni, mis koosneb asjakohaste ministeeriumite esindajatest ja mis:

1) koondab ministeeriumite ettepanekud enampakkumisel saadud tulu kasutamiseks;

2) teeb käesoleva paragrahvi lõike 2 alusel kehtestatud kriteeriumeid ja ministeeriumitelt laekunud ettepanekuid arvesse võttes kliimaministrile ettepaneku enampakkumisel saadud tulu kasutamiseks;

3) hindab võimalikke riske ja pakub välja lahendusi riskide maandamiseks;

4) kontrollib ja kiidab heaks enampakkumisel saadud tulu kasutamise aruanded.

(4) Käesoleva paragrahvi lõikes 3 nimetatud komisjoni ettepanekul teeb kliimapoliitka eest vastutav minister riigi rahanduse eest vastutavale ministrile ettepaneku atmosfääriõhu kaitse seaduse §-s 161 sätestatud enampakkumisel saadud tulu kasutamise jaotuseks riigi eelarvestrateegias.

(5) Kasvuhoonegaaside lubatud heitkoguse ühikutega kauplemise süsteemi riigile laekuvast tulust toetatakse erasektori roheinnovatsiooni ja -tehnoloogiate arendamist ja kasutuselevõttu kooskõlas riigi eelarvestrateegia ja selles kavandatud meetmetega.

**6. peatükk**

**Kliimamuutuste leevendamise ja kohanemise aruandlus, seire ja prognooside koostamine**

**§ 45. Kliimamuutuste leevendamise ja kohanemise aruandluse ja seire ning prognooside koostamise korraldamine ja koostajad**

(1) Kliimaministeerium koordineerib ja korraldab kliimamuutuste leevendamise ja kliimamuutustega kohanemise aruandlust ja seiret ning prognooside ja hinnangute (edaspidi *kliimaaruanne*) koostamist.

(2) Kliimaministeerium võib kliimaaruande koostamise ülesande käesoleva seaduse § 46 lõike 1 punktis 1 ja lõikes 2 sätestatud juhul üle anda atmosfääriõhu kaitse seaduse §-s 143 nimetatud halduslepinguga.

(3) Käesoleva seaduse § 46 lõike 3 punktis 1 nimetatud hinnangu koostamise korraldab Majandus- ja Kommunikatsiooniministeerium.

(4) Käesoleva seaduse § 46 lõike 3 punktis 5 nimetatud hinnangu koostab Keskkonnaagentuur.

**§ 46. Kliimaaruande koostamise aeg ja aruande ülesehitus**

(1) Kliimaaruanne koostatakse kord aastas ja see sisaldab:

1) riikliku kasvuhoonegaaside heitkoguste inventuuri andmeid;

2) kliimaeesmärkide täitmise hinnangut;

3) CO2 jalajälje hindamise ja meetmete ülevaateid käesoleva seaduse § 37 lõigetes 1 ja 4 sätestatu kohaselt.

(2) Vähemalt igal teisel aastal sisaldab kliimaaruanne lisaks käesoleva paragrahvi lõikes 1 sätestatule riiklikku kasvuhoonegaaside heitkoguste prognoosi.

(3) Vähemalt igal viiendal aastal, kolm aastat enne käesoleva seaduse § 27 lõikes 2 sätestatud riigi kasvuhoonegaaside heitkoguse eesmärkide saavutamise tähtaegu, ning esmakordselt aastal 2027 sisaldab kliimaaruanne lisaks käesoleva paragrahvi lõikes 1 ja asjakohasel juhul lõikes 2 sätestatule:

1) konkurentsivõime hinnangut;

2) kliimaeesmärkide asjakohasuse ja piisavuse ülevaadet;

3) tehnoloogilise valmisoleku, sealhulgas süsiniku püüdmise tehnoloogiate hinnangut;

4) analüüsi toetustest, maksuerisustest ja keskkonnatasudest, mis on vastuolus kliima- ja keskkonnaeesmärkidega;

5) kliimariskide hinnangut.

**§ 47. Kliimaaruande sisu**

(1) Käesoleva seaduse § 46 lõike 1 punktis 1 nimetatud riiklik kasvuhoonegaaside heitkoguste inventuur ja sama paragrahvi lõikes 2 nimetatud kasvuhoonegaaside heitkoguste prognoos koostatakse Pariisi kokkuleppe osaliste otsusega kinnitatud kõige ajakohasema valitsustevahelise kliimamuutuste nõukogu (IPCC) arvutusmetoodika kohaselt.

(2) Käesoleva seaduse § 46 lõike 1 punktis 2 nimetatud kliimaeesmärkide täitmise hinnang sisaldab vähemalt:

1) ülevaadet kasvuhoonegaaside heitest kõige hilisema kasvuhoonegaaside heitkoguste inventuuri põhjal;

2) ülevaadet kasvuhoonegaaside heite prognoosist olemasolevate ja kavandatavate meetmetega;

3) ülevaadet seiratavaks ajavahemikuks seatud kliimamuutustega kohanemise eesmärkide täitmisest;

4) meetmete senise mõju analüüsi ja hinnangut meetmete senisele toimimisele sektorites, kus see on võimalik;

5) ettepanekuid olemasolevate ja kavandatavate meetmete muutmiseks või uute lisameetmete rakendamiseks koos hinnanguga nende meetmete kasvuhoonegaaside heite vähendamise potentsiaalile ning keskkonnale ja majandusele, sealhulgas konkurentsivõimele, avalduvale mõjule.

(3) Käesoleva seaduse § 46 lõike 3 punktis 5 nimetatud kliimariskide hinnang käsitleb:

1) kliimamuutuste võimalikke projektsioone keskpikas ja pikas perspektiivis;

2) tegevusvaldkondi ja piirkondi Eestis, kus kliimamuutustega kaasnevad riskid on eriti suured;

3) kohanemisvõimalusi riskide maandamiseks.

(4) Käesoleva seaduse § 46 lõike 3 punktis 2 sätestatud kliimaeesmärkide asjakohasuse ja piisavuse ülevaatamise käigus:

1) vaadatakse üle käesolevas seaduses sätestatud kliimaeesmärkide asjakohasus, täitmine ning prognoositud heite vähendamise trajektoor ja kasvuhoonegaaside heitkoguste jaotus sektorite vahel;

2) võetakse arvesse kliimaaruandes esitatud andmeid, Euroopa Liidu regulatiivset raamistikku ja rahvusvahelisi suundumusi.

(5) Kliimaeesmärkide asjakohasuse ja piisavuse ülevaatamisse kaasatakse asjakohased riigiasutused, kohaliku omavalitsuse üksused, valitsusvälised organisatsioonid, ettevõtjate ja mittetulundusühingute ning nende liitude esindajad ning teised huvitatud isikud.

**§ 48. Kliimaaruande menetlus ja avalikustamine**

(1) Kliimaaruanne koostatakse iga aasta 30. aprilliks.

(2) Kliimaaruanne saadetakse hinnangu andmiseks kliimanõukogule. Kliimanõukogu annab hinnangu kahe kuu jooksul aruande esitamisest arvates.

(3) Valdkonna eest vastutav minister esitab kliimaaruande koos kliimanõukogu hinnanguga Vabariigi Valitsusele.

(4) Vabariigi Valitsus esitab kliimaaruande koos kliimanõukogu hinnanguga Riigikogule hiljemalt sama aasta 1. novembriks.

(5) Riigikogu arutab aruannet ja koostab sellele ametliku vastuse, kajastades arvamust kliimanõukogu tõstatatud punktide ja kliimaaruandes esitatud teemapüstituste kohta.

(6) Riigikogu ametlik vastus kliimaaruandele peab olema vastu võetud ja avalikustatud hiljemalt aruande esitamise aastale järgneva aasta 15. märtsiks. Vajaduse korral võib vastutav minister pikendada vastuse esitamise tähtaega kuni kolm kuud.

(7) Kliimaaruanne koos kliimanõukogu hinnangu, aruande lihtsustatud kokkuvõtte ning hinnangute aluseks olevate andmete ja kasutatud metoodikatega avaldatakse Kliimaministeeriumi kodulehel viie tööpäeva jooksul pärast Riigikogule esitamist.

(8) Kliimariskide hinnangut sisaldava kliimaaruandega koos avaldatakse kliimariskide hinnangu alusandmed ja kasutatud metoodika.

**§ 49. Kliimaaruande põhjal arengukavade ja programmide uuendamine ning kliimaeesmärkide ja meetmete kohandamine või uute kliimaeesmärkide seadmine**

(1) Kliimaaruande põhjal uuendatakse vajaduse korral kliimaeesmärkide saavutamise tagamiseks arengukavasid ning programme, arvestades riigieelarve seaduse § 20 lõike 5 alusel sätestatud korda.

(2) Kliimaaruande alusel, arvestades eelkõige käesoleva seaduse §-s 47 sätestatud kliimaeesmärkide ülevaatamise tulemusi, teeb valdkonna eest vastutav minister vajaduse korral ettepanek Vabariigi Valitsusele kliimaeesmärkide või meetmete kohandamiseks või uute eesmärkide seadmiseks.

(3) Käesoleva seaduse § 46 lõike 3 punktis 4 nimetatud analüüsi tulemustele tuginedes teeb valdkonna eest vastutav minister Vabariigi Valitsusele ettepanekuid kliima- ja keskkonnaeesmärkidega vastuolus olevate toetuste, maksuerisuste ja keskkonnatasude lõpetamiseks.

**7. peatükk**

**Kliimanõukogu**

**§ 50. Kliimanõukogu**

(1) Kliimanõukogu on ekspertidest koosnev nõuandev kogu, mis:

1) nõustab Vabariigi Valitsust teaduspõhise kliimapoliitika kujundamisel;

2) jälgib kliimaeesmärkide täitmist, nende teaduspõhisust ja annab hinnanguid eesmärkide täitmise aruannetele;

3) teeb ettepanekuid Vabariigi Valitsusele kliimaeesmärkide saavutamiseks ning vajalike meetmete rakendamiseks;

4) osaleb kliimaeesmärkide asjakohasuse ja piisavuse ülevaatamisel.

(2) Kliimanõukogu on ülesannete täitmisel sõltumatu.

1. Kliimanõukogu koosseisu kinnitab Teadus- ja Arendusnõukogu ettepanekul Vabariigi Valitsus korraldusega.
2. Kliimanõukogu teenindamise ja sellega seotud kulude katmise tagab Kliimaministeerium.

(5) Kliimanõukogusse kuulub kuni seitse eksperti, kellel on laialdased ja kõrgetasemelised akadeemilised teadmised kliimanõukogu ülesannete täitmiseks.

(6) Kliimanõukogu liikmetele makstakse kliimanõukogu töös osalemise eest tasu.

(7) Käesoleva paragrahvi lõike 1 punktis 2 nimetatud hinnang avalikustatakse Kliimaministeeriumi kodulehel. Kliimanõukogu esindaja tutvustab hinnangut Riigikogule.

(8) Kliimanõukogu põhimääruse kehtestab Vabariigi Valitsus määrusega.

(9) Kliimanõukogu põhimääruses määratakse kliimanõukogu õigused, kohustused, töökord, sealhulgas liikmete arv ja nimetamise kord, ametiaeg ja nõukogu esindamise kord, otsuste tegemise kord, kliimanõukogu asjaajamise kord ja tasustamise kord ning tasumäärad.

**8. peatükk**

**Rakendussätted**

1. **jagu**

**Seaduse rakendamine**

**§ 51. Kasvuhoonegaaside jalajälje hindamine**

Käesoleva seaduse § 37 lõikes 1 sätestatud kasvuhoonegaaside jalajälje hindamise kohustust rakendatakse kuni 2027. aasta 1. jaanuarini nende ministeeriumite ja hallatavate riigiasutuste puhul, mille põhitegevused on ministeeriumite infotehnoloogia haldamine ja arendamine, ning nende riigi äriühingute puhul, mille põhitegevused on riigi kinnisvara haldamine ja arendamine.

**§ 52. Kohaliku omavalitsuse energia- ja kliimakavade ning linnaruumi ja looduse lõimimise kava ajakohastamine ja kehtestamine**

(1) Kohaliku omavalitsuse energia- ja kliimakava ning käesoleva seaduse § 41 lõikes 1 sätestatud juhul ka linnaruumi ja looduse lõimimise kava peab kohaliku omavalitsuse üksus kinnitama kahe aasta jooksul pärast käesoleva seaduse § 40 lõikes 5 ja § 41 lõikes 3 nimetatud määruse jõustumist.

(2) Kohaliku omavalitsuse üksus, kellel on varem koostatud energia- ja kliimakava, peab selle viima vastavusse käesoleva seaduse § 40 lõike 5 alusel kehtestatud nõuetele kahe aasta jooksul pärast käesoleva seaduse § 40 lõikes 5 nimetatud määruse jõustumist.

**§ 53. Valdkonna programmide kooskõlla viimine kliimaeesmärkide ja põhimõtetega**

(1) Kliimaministeerium koostab koostöös teadlaste ja huvirühmadega 12 kuu jooksul käesoleva seaduse jõustumisest arvates kliimamuutustega kohanemise tegevuskava, mis aitab § 35 lõikes 3 sätestatu alusel määrata valdkondades kindlaks kohanemisega seotud olulised tegevused ning seada sektorite kohanemise eesmärgid.

(2) Ministeeriumid viivad 12 kuu jooksul käesoleva seaduse jõustumisest arvates oma valdkonna programmid kooskõlla kliimamuutuste leevendamise ning kliimamuutustega kohanemise põhimõtete ja eesmärkidega § 35 lõikes 3 ja § 38 sätestatu kohaselt.

**§ 54. Turba kaevandamise põhimõtete muutmine maakasutussektori eesmärkide saavutamiseks**

Kliimaministeerium töötab käesoleva seaduse § 34 lõikes 4 sätestatud turbasektori eesmärkide saavutamiseks välja vajalikud turba kaevandamise põhimõtete muudatused ja esitab maapõueseaduse muutmiseks ettepaneku 2026. aasta 1. jaanuariks, vajaduse korral ka ettepanekud maapõueseaduse alusel antud õigusaktide muutmiseks.

**§ 55. Kasvuhoonegaaside heite vähendamist toetavate tehnoloogiate arendamiseks sobivate maa-alade väljaselgitamine**

Majandus- ja Kommunikatsiooniministeerium koostöös Kliimaministeeriumiga:

1. korraldab kasvuhoonegaaside heite vähendamist toetavate tehnoloogiate arendamiseks sobivate maa-alade väljaselgitamise hiljemalt 2026. aasta 30. aprilliks;
2. korraldab vajaduse korral tehnoloogiate arendamiseks sobivate maa-alade kasutusele võtmiseks vajalike menetlustoimingute tegemist, et lihtsustada kasvuhoonegaaside heite vähendamist toetavate tehnoloogiate katsetamist.

**§ 56. Kasvuhoonegaaside heite vähendamise või sidumise ja kliimasäästlike tehnoloogiate katsetamiseks vajaliku õigusruumi täiendamine keskkonnakaitselubade andmisel**

Kliimaministeerium esitab 12 kuu jooksul seaduse jõustumisest arvates Vabariigi Valitsusele õigusaktide muutmise ettepanekud kasvuhoonegaaside heidet vähendavate või kasvuhoonegaase siduvate või muude kliimasäästlike tehnoloogiate katsetamise lihtsustamiseks ning esmatähtsate tehnoloogiate valiku kriteeriumid, lähtudes nende potentsiaalist vähendada kasvuhoonegaaside heidet ning parandada ressursitõhusust.

**2. jagu**

**Seaduste muutmine**

**§ 57. Atmosfääriõhu kaitse seaduse muutmine**

Atmosfääriõhu kaitse seaduses tehakse järgmised muudatused:

**1)** paragrahvi 130 tekst muudetakse ja sõnastatakse järgmiselt:

„Käesolevas seaduses kasutatakse terminit „kasvuhoonegaasid“ kliimakindla majanduse seaduse tähenduses.“;

**2)** paragrahvi 133 tekst muudetakse ja sõnastatakse järgmiselt:

„Süsinikdioksiidi ekvivalent on ühik, millega väljendatakse kasvuhoonegaaside kogust, mis on ümber arvutatud süsinikdioksiidi koguseks kliimakindla majanduse seaduse § 4 kohaselt.“;

1. paragrahv 134 tunnistatakse kehtetuks;
2. paragrahvi 161 lõike 1 esimene lause muudetakse ja sõnastatakse järgmiselt:

„(1) Enampakkumisel saadud tulu laekub riigieelarvesse ning seda kasutatakse kooskõlas kliimakindla majanduse seaduses sätestatud kliimamuutuste leevendamise ja kliimamuutustega kohanemise eesmärkide ja riigi eelarvestrateegiaga.“

**§ 58. Ehitusseadustiku täiendamine**

Ehitusseadustikus tehakse järgmised täiendused:

**1)** seaduse 7. peatüki pealkirja täiendatakse pärast sõnu „Hoone energiatõhusus“ sõnadega „ja olelusringi CO2 jalajälg“;

**2)** seaduse 7. peatükki täiendatakse §-dega 695–697 järgmises sõnastuses:

„**§ 695. Nõuded püstitatava hoone olelusringi CO2 jalajäljele**

(1) Hoone olelusringi CO2 jalajälg on arvutuslik näitaja, mille abil väljendatakse hoone mõju keskkonnale hoone arvestusliku olelusringi jooksul.

(2) Püstitatava hoone olelusringi CO2 jalajälje arvutustulemus kantakse püstitatavale hoonele antavale energiamärgisele.

(3) Hoone olelusringi CO2 jalajälje arvutamise metoodika, nõuded selle arvutamise lähteandmete ja tulemuste esitamise kohta kehtestab valdkonna eest vastutav minister määrusega.

**§ 696. Püstitatava hoone olelusringi CO2 jalajälje piirväärtus**

(1) Püstitatava hoone olelusringi CO2 jalajälg ei tohi ületada kehtestatud piirväärtust.

(2) Püstitatava hoone olelusringi CO2 jalajälje piirväärtused kehtestab valdkonna eest vastutav minister määrusega.

**§ 697. Nõuded avaliku sektori omandisse kuuluva oluliselt rekonstrueeritava hoone olelusringi CO2 jalajäljele**

(1) Avaliku sektori omandisse kuuluva hoone olulisel rekonstrueerimisel arvutatakse hoone olelusringi CO2 jalajälg.

(2) Avaliku sektori omandisse kuuluva oluliselt rekonstrueeritava hoone olelusringi CO2 jalajälje arvutustulemus kantakse projekteeritavale hoonele antavale energiamärgisele.

(3) Avaliku sektori omandisse kuuluva oluliselt rekonstrueeritava hoone olelusringi CO2 jalajälje arvutamise metoodika, nõuded selle arvutamise lähteandmete ja tulemuste esitamise kohta kehtestab valdkonna eest vastutav minister määrusega.“.

**§ 59. Ehitusseadustiku ja planeerimisseaduse rakendamise seaduse täiendamine**

Ehitusseadustiku ja planeerimisseaduse rakendamise seadust täiendatakse §-ga 308 järgmises sõnastuses:

„**§ 308. Ehitusseadustiku §-des 695–697 sätestatud nõuete rakendamine**

(1) Kuni 2029. aasta 31. detsembrini rakendatakse ehitusseadustiku § 695 nõudeid vaid hoonetele, mille suletud netopind on suurem kui 1000 m2, eeldusel et ehitusloa taotlus on esitatud 2025. aasta 1. juulist kuni 2029. aasta 31. detsembrini.

(2) Alates 2030. aasta 1. jaanuarist rakendatakse ehitusseadustiku § 695 nõudeid hoonetele, mille ehitusteatis või ehitusloa taotlus esitatakse alates nimetatud kuupäevast.

(3) Ehitusseadustiku § 697 nõudeid rakendatakse riigihangete seaduse § 5 lõike 2 tähenduses avaliku sektori hankija omandisse kuuluvate oluliselt rekonstrueeritavate hoonete suhtes, mille ehitusteatis või ehitusloa taotlus esitatakse alates 2030. aasta 1. jaanuarist.

(4) Ehitusseadustiku §-s 696 sätestatud olelusringi CO2 jalajälje piirväärtust ei kohaldata hoonete suhtes, mille püstitamiseks on ehitusloa taotlus või ehitusteatis esitatud enne 2030. aasta 1. jaanuarit.

(5) Ehitusseadustiku §-s 696 sätestatud olelusringi CO2 jalajälje piirväärtust ei kohaldata riigihangete seaduse § 5 lõike 2 tähenduses avaliku sektori hankija omandisse kuuluvate oluliselt rekonstrueeritavate hoonete suhtes.“.

**§ 60. Energiamajanduse korralduse seaduse muutmine**

Energiamajanduse korralduse seaduses tehakse järgmised muudatused:

**1)** paragrahvi 3 lõige 9 muudetakse ja sõnastatakse järgmiselt:

„(9) Vabariigi Valitsus seab riikliku energiatõhususe eesmärgi aastani 2030.“;

**2)** paragrahvi 14 lõikes 4 asendatakse tekstiosa „sama määruse alusel koostatavas lõimitud riiklikus energia- ja kliimakavas“ tekstiosaga „kliimakindla majanduse seaduse §-s 39 nimetatud riiklikus energia- ja kliimakavas“.

**§ 61. Maapõueseaduse muutmine**

Maapõueseaduses tehakse järgmised muudatused:

**1)** paragrahvi 55 lõiget 2 täiendatakse punktiga 14 järgmises sõnastuses:

„14) taotletakse luba põlevkivi kaevandamiseks selliste toodete tootmiseks, mida kasutatakse energiakandjana.”;

**2)** paragrahvi 55 täiendatakse lõikega 22 järgmises sõnastuses:

„(22) Energiakandja käesoleva seaduse tähenduses on põlevkivitoode, millest saab energiat toota.“;

**3)** paragrahvi 56 lõike 1 punkt 6 muudetakse ja sõnastatakse järgmiselt:

„6) maavara kasutusala mäeeraldise osade kaupa, kui see on erinev;“;

**4)** paragrahvi 68 täiendatakse lõikega 12 järgmises sõnastuses:

„(12) Põlevkivi kaevandamise loal mäeeraldise laiendamisele kohaldatakse käesoleva seaduse § 55 lõike 2 punktis 14 sätestatut.“;

**5)** paragrahvi 71 lõiget 1 täiendatakse punktiga 4 järgmises sõnastuses:

„4) põlevkivi kaevandamisloa omaja kasutab loa alusel kaevandatud põlevkivi selliste toodete tootmiseks, mida kasutatakse energiakandjana, ja loa omajat on sellise rikkumise eest karistatud.“;

**6)** seaduse 4. peatüki 4. jao pealkirjas asendatakse sõnad „kaevandamise andmete“ sõnadega „kaevandamise ja põlevkivi kasutamise andmete“;

**7)** paragrahvi 77 pealkiri muudetakse ja sõnastatakse järgmiselt:

„**§ 77. Kaevandamismahu aruande ja põlevkivi kasutamise andmete esitamine“**;

**8)** paragrahvi 77 täiendatakse lõikega 11 järgmises sõnastuses:

„(11) Põlevkivi kaevandamisloa omaja esitab kord aastas koos kaevandamismahu aruandega kaevandamisloa andjale järgmised andmed loa alusel kaevandatud põlevkivi kasutamise kohta:

1) koht (maavaraplokk või -plokid), kust põlevkivi kaevandati;

2) kasutusotstarve ja maht;

3) kasutamise aeg ja koht.“;

**9)** paragrahvi 77 lõige 2 muudetakse ja sõnastatakse järgmiselt:

„(2) Kaevandamismahu aruandele esitatavad nõuded, sealhulgas selle sisu ning aruande vormi, põlevkivi kasutamise kohta esitatavate andmete täpsustatud loetelu ja esitamise tähtaja ning kaevandamismahu aruande esitamise korra kehtestab valdkonna eest vastutav minister määrusega.“;

**10)** seadust täiendatakse §-dega 13511 ja 13512 järgmises sõnastuses:

**„§ 13511. Käesoleva seaduse § 55 lõike 2 punkti 14 ülevaatamine**

Kui kliimakindla majanduse seaduse § 46 lõike 3 punktis nimetatud hinnangu tulemustest selgub, et süsiniku püüdmise tehnoloogia Eesti põlevkivisektoris on majanduslikult tasuv ja tehniliselt toimiv ning kooskõlas ELi ja rahvusvaheliste õigusaktidega, teeb valdkonna eest vastutav minister ettepaneku Vabariigi Valitsusele käesoleva seaduse § 55 lõike 2 punkti 14 ülevaatamiseks.

**§ 13512. Põlevkivi kasutamise otstarbega seotud nõuete kohaldamine**

(1) Käesoleva seaduse § 55 lõike 2 punkti 14 kohaldatakse ka enne käesoleva paragrahvi jõustumist esitatud põlevkivi kaevandamise loa saamise taotlustele.

(2) Käesoleva seaduse § 68 lõiget 12 kohaldatakse ka enne käesoleva paragrahvi jõustumist esitatud mäeeraldise laiendamise taotlustele, välja arvatud juhul, kui taotlus on esitatud mäeeraldisega piirneva ala kohta ja loa kehtivusaega ei pikendata.

(3) Käesoleva seaduse § 71 lõike 1 punkti 4 ja § 77 lõiget 11 ei kohaldata enne käesoleva paragrahvi jõustumist antud kaevandamislubadele, välja arvatud käesoleva paragrahvi lõikes 2 sätestatud taotluste ja pärast käesoleva paragrahvi jõustumist esitatud laiendamise taotluste alusel laienenud mäeeraldise osalt kaevandatava maavara suhtes.“.

**§ 62.** **Planeerimisseaduse muutmine**

Planeerimisseaduses tehakse järgmised muudatused:

**1)** paragrahvi 12 lõige 3 muudetakse ja sõnastatakse järgmiselt:

„(3) Planeerimisel tuleb eelistada keskkonnasäästlikke, looduslikke ja energiatõhusaid lahendusi ning soodustada taastuvenergia kasutamist.“;

**2)** paragrahvi 12 täiendatakse lõikega 4 järgmises sõnastuses:

„(4) Planeerimisel tuleb arvestada kliimakindla majanduse seaduses sätestatud kliimamuutuste leevendamise ning kliimamuutustega kohanemise põhimõtete ja eesmärkidega, kliimariskide hinnanguga ning planeerida nende eesmärkide saavutamiseks asjakohaseid meetmeid, toetades muu hulgas kasvuhoonegaaside sidumise võimet ning seades prioriteediks looduskeskkonna säilitamise ja taastamise.“.

**§ 63. Riigihangete seaduse muutmine**

Riigihangete seaduses tehakse järgmised muudatused:

**1)** paragrahvi 2 lõige 2 muudetakse ja sõnastatakse järgmiselt:

„(2) Riigihangete planeerimisel ja korraldamisel arvestatakse sotsiaalsete ja julgeoleku kaalutlustega, uute tehnoloogiate ning keskkonna- ja kliimahoidlike lahenduste rakendamisega.“;

**2)** paragrahvi 77 lõiget 4 täiendatakse punktiga 21 järgmises sõnastuses:

„21) tingimused, mis soodustavad vähemalt ühte järgmistest tegevustest: kliimasäästlike tehnoloogiate arendamine ja väiksema CO2 jalajäljega toodete eelistamine või energiatõhusate seadmete kasutamine või ringmajandus.“;

**3)** paragrahvi 77 täiendatakse lõikega 51 järgmises sõnastuses:

„(51) Käesoleva paragrahvi lõike 4 punkt 21 ei kohaldu riigihankele, mille eseme suhtes ei ole võimalik riigihanke alusdokumentides kirjeldatud põhjendustel nimetatud nõuet täita, või riigihanke eseme suhtes, millele kehtivad kohustuslikud keskkonnahoidlikud kriteeriumid.“;

**4)** paragrahvi 175 täiendatakse lõikega 51 järgmises sõnastuses:

„(51) Hankija ei ole kohustatud järgima käesoleva seaduse § 77 lõike 4 punktis 21 sätestatud nõuet.“.

**3. jagu**

**Seaduse jõustumine**

**§ 64. Seaduse jõustumine**

(1) Käesoleva seaduse § 40 lõiked 1 ja 5, § 41 lõiked 1 ja 3 ning § 61 jõustuvad 2026. aasta 1. jaanuaril.

(2) Käesoleva seaduse § 63 punktid 2–4 jõustuvad 12 kuu möödumisel käesoleva seaduse jõustumisest arvates.